**Avaldus kohaliku omavalitsuse õigusakti seaduslikkuse kontrollimiseks**

**Adressaat:**

Õiguskantsler

Kohtu 8, 15193 Tallinn

E-post: info@oiguskantsler.ee

**Avalduse esitaja:**

Evelin Poolamets

Riigikogu liige

Evelin.poolamets@riigikogu.ee

**Kuupäev:** 08.08.2025

**Avaldus Rakvere Linnavolikogu määruse seaduslikkuse kontrollimiseks**

**Sisu:**

Palun kontrollida Rakvere Linnavolikogu määruse (Rakvere linnavolikogu 27. märtsi 2013. a. määruse nr 8 “Rakvere linnavolikogu esimehele, linnapeale ja palgalistele linnavalitsuse liikmetele töötasude, lisatasude ja hüvitiste määramine“ muutmine) vastu võetud 16.04.2025, § 3 lõike 6 vastuoluga Kohaliku omavalitsuse korralduse seadusega (KOKS).

Kõnealuse määruse § 3 lõige 6 sätestab:

„Linnavolikogu esimehele ja palgalistele linnavalitsuse liikmetele makstakse ilma linnavolikogu täiendava sellekohase otsuseta hüvitist ühekordse toetuse või preemia ulatuses samadel alustel, mida kinnitatud palgafondi piires makstakse kõikidele Rakvere linnavalitsuse teenistujatele ja töötajatele.“

**Õiguslik põhjendus:**

• KOKS § 22 lõike 1 punkt 19 sätestab, et vallavanemale või linnapeale ja palgalistele valitsusliikmetele töötasu, lisatasu, hüvitise, toetuse ja soodustuste määramine **on volikogu ainupädevuses**.

• Seega peab iga tasu, lisatasu, hüvitise või toetuse määramiseks olema eraldi volikogu otsus.

• Määruse § 3 lõige 6 välistab volikogu täiendava otsuse tegemise ning lubab maksta hüvitist automaatselt, tuginedes teenistujatele ja töötajatele kehtestatud üldistele tingimustele.

• See kujutab endast volikogu pädevuse loovutamist ning on vastuolus KOKS § 22 lõike 1 punktiga 19.

**Palun:**

1. Teostada õigusaktide kontroll vastavalt Õiguskantsleri seaduse § 15 lõigetele 1 ja 2.

2. Anda hinnang, kas Rakvere Linnavolikogu määruse nr 8 (27.03.2013) § 3 lõige 6 on kooskõlas KOKS-iga.

3. Vajaduse korral teha ettepanek Rakvere Linnavolikogule õigusakti muutmiseks või kehtetuks tunnistamiseks.

4. Teavitada mind kirjalikult menetluse käigust ja tulemustest.

**Lisa:**

• Määruse link Riigi Teatajas: https://www.riigiteataja.ee/akt/425042025012

• KOKS § 22 lõike 1 punkt 19 väljavõte:  Volikogu ainupädevusse kuulub järgmiste küsimuste otsustamine: vallavanemale või linnapeale ja palgalistele valitsusliikmetele töötasu, lisatasu, hüvitise, toetuse ja soodustuste määramine ning teistele valitsusliikmetele hüvitise maksmise otsustamine ja selle suuruse määramine;

Lugupidamisega,

Allkirjastatud digitaalselt

Evelin Poolamets

Riigikogu liige